b'\n_START_ARTICLE_\nPr\xc3\xadncipe\n_START_SECTION_\nFyysinen maantiede\n_START_PARAGRAPH_\nPr\xc3\xadncipen saari sijaitsee p\xc3\xa4iv\xc3\xa4ntasaajan pohjoispuolella Atlantin valtamereen kuuluvassa Guineanlahdessa ja on toinen S\xc3\xa3o Tom\xc3\xa9 ja Pr\xc3\xadncipen kahdesta p\xc3\xa4\xc3\xa4saaresta. Saari sijaitsee noin 150 kilometrin p\xc3\xa4\xc3\xa4ss\xc3\xa4 suuremmasta S\xc3\xa3o Tom\xc3\xa9n saaresta koilliseen, noin 210 kilometrin p\xc3\xa4\xc3\xa4ss\xc3\xa4 P\xc3\xa4iv\xc3\xa4ntasaajan Guineaan kuuluvasta Biokon saaresta lounaaseen ja noin 220\xe2\x80\x93225 kilometri\xc3\xa4 Afrikan mantereella sijaitsevan P\xc3\xa4iv\xc3\xa4ntasaajan Guinean rannikolta l\xc3\xa4nteen. Pinta-alaa Pr\xc3\xadncipell\xc3\xa4 on 142\xc2\xa0neli\xc3\xb6kilometri\xc3\xa4. Saaren korkein kohta on etel\xc3\xa4osassa sijaitseva 948 metrin korkeuteen merenpinnasta kohoava Pico de Pr\xc3\xadncipe. Muita korkeita huippuja ovat niin ik\xc3\xa4\xc3\xa4n etel\xc3\xa4ss\xc3\xa4 sijaitsevat 921-metrinen Pico Mencorne, 839-metrinen Carriote, 680-metrinen Pico Papagaio sek\xc3\xa4 537-metrinen Mesa. Vuoristoinen etel\xc3\xa4osa on t\xc3\xa4ynn\xc3\xa4 syvi\xc3\xa4 laaksoja ja ep\xc3\xa4tasaista maastoa ter\xc3\xa4vine kallioineen ja kivineen. Pr\xc3\xadncipen lounaisosassa on kuitenkin my\xc3\xb6s yksi suhteellisen tasainen alue. Pohjoisosa on etel\xc3\xa4\xc3\xa4 tasaisempaa. Pr\xc3\xadncipesta noin 22 kilometrin p\xc3\xa4\xc3\xa4ss\xc3\xa4 lounaaseen sijaitsevat pienet 20 hehtaarin Tinhosa Granden ja kolmen hehtaarin Tinhosa Pequenan karut kalliosaaret. Pieni Ilh\xc3\xa9u Caro\xc3\xa7on (my\xc3\xb6s nimell\xc3\xa4 Ilh\xc3\xa9u Bon\xc3\xa9 de Jocquei) saari sijaitsee Pr\xc3\xadncipen kaakkoisrannikon edustalla. Saaren pohjoisrannikon edustalla on pieni Ilh\xc3\xa9u Bombom -saari.\n_START_SECTION_\nKallioper\xc3\xa4\n_START_PARAGRAPH_\nPr\xc3\xadncipe kuuluu yhdess\xc3\xa4 tuliper\xc3\xa4isten S\xc3\xa3o Tom\xc3\xa9n, Annob\xc3\xb3nin ja Biokon saarten kanssa tuliper\xc3\xa4iseen \xe2\x80\x9dKamerunin-linjaan\xe2\x80\x9d (engl. Cameroon Volcanic Line), joka jatkuu Afrikan mantereella Kamerunin ja Nigerian alueilla T\xc5\xa1adj\xc3\xa4rvelle saakka. Pr\xc3\xadncipe on kilpitulivuori, joka alkaa noin 3\xc2\xa0000 metrin syvyydest\xc3\xa4 merellisest\xc3\xa4 kuoresta, ja jonka korkein kohta on 948-metrinen Pico de Pr\xc3\xadncipe. Pr\xc3\xadncipen ymp\xc3\xa4rill\xc3\xa4 on kuitenkin my\xc3\xb6s paljon esimerkiksi S\xc3\xa3o Tom\xc3\xa9ta enemm\xc3\xa4n mantereista kuorta. Tulivuori ei ole ollut aktiivinen noin 15,7 miljoonaa vuoteen, mik\xc3\xa4 on pidemp\xc3\xa4\xc3\xa4n kuin S\xc3\xa3o Tom\xc3\xa9lla ja muilla Guineanlahden tuliper\xc3\xa4isill\xc3\xa4 saarilla. Pr\xc3\xadncipe on vulkaanisen aktiivisuuden p\xc3\xa4\xc3\xa4ttymisen j\xc3\xa4lkeen kulunut esimerkiksi S\xc3\xa3o Tom\xc3\xa9ta enemm\xc3\xa4n. Saaren etel\xc3\xa4rannikolla on tuliper\xc3\xa4isen fonoliitin ja tefriitin hallitsemia alueita. Pohjoisosa sen sijaan on enimm\xc3\xa4kseen basalttikive\xc3\xa4. Tuliper\xc3\xa4isyyden ansiosta saaren maaper\xc3\xa4 on hedelm\xc3\xa4llinen.\n_START_SECTION_\nLuonto\n_START_PARAGRAPH_\nEnnen ihmisen saapumista saarelle l\xc3\xa4hes koko saari oli todenn\xc3\xa4k\xc3\xb6isesti mets\xc3\xa4n peitossa. Nykyisin noin nelj\xc3\xa4nnes Pr\xc3\xadncipest\xc3\xa4 on viel\xc3\xa4 aarniomets\xc3\xa4\xc3\xa4, jonka suojelua varten on perustettu osin S\xc3\xa3o Tom\xc3\xa9n saarella sijaitseva \xc3\x94bon kansallispuisto. Pr\xc3\xadncipell\xc3\xa4 sijaitseva kansallispuiston osa kattaa 65 neli\xc3\xb6kilometrin alueen eli miltei puolet Pr\xc3\xadncipest\xc3\xa4. Noin 30\xc2\xa0% Pr\xc3\xadncipen mets\xc3\xa4alasta on \xe2\x80\x9duudistunutta mets\xc3\xa4\xc3\xa4\xe2\x80\x9d (engl. secondary forest). Sen ala on kasvamassa, kun mets\xc3\xa4t valtaavat hyl\xc3\xa4ttyj\xc3\xa4 plantaaseja. Pr\xc3\xadncipe kuuluu S\xc3\xa3o Tom\xc3\xa9n ja Annob\xc3\xb3nin kanssa 1\xc2\xa0036\xc2\xa0neli\xc3\xb6kilometrin laajuisen ekoalueeseen, jolla on runsaasti kotoper\xc3\xa4isi\xc3\xa4 eli\xc3\xb6lajeja. Aluetta on kotoper\xc3\xa4isten lajien suuren m\xc3\xa4\xc3\xa4r\xc3\xa4n vuoksi verrattu esimerkiksi Gal\xc3\xa1pagossaariin._NEWLINE_Pr\xc3\xadncipe ei ole koskaan ollut osa Afrikan mannerta. Kaikkiaan saarella kasvaa 37 kotoper\xc3\xa4ist\xc3\xa4 kasvilajia. Pr\xc3\xadncipen tihe\xc3\xa4ss\xc3\xa4 sademets\xc3\xa4ss\xc3\xa4 kasvavista putkilokasvilajeista 11\xc2\xa0prosenttia on kotoper\xc3\xa4isi\xc3\xa4 eli niit\xc3\xa4 tavataan vain siell\xc3\xa4. K\xc3\xa4mmekk\xc3\xa4kasvilajeja saaren sademetsiss\xc3\xa4 on 64. Kolme nelj\xc3\xa4sosaa k\xc3\xa4mmekk\xc3\xa4lajeista on p\xc3\xa4\xc3\xa4llyskasveja, ja miltei kaikki loput kasvavat maassa. Pieni osa on litofyyttej\xc3\xa4 eli niiden kasvualustana on kivenpinta. Saniaisiin kuuluvaa Grammitis nigrocincta\xc2\xa0-kasvia tavataan Pr\xc3\xadncipen lis\xc3\xa4ksi vain Madagaskarilla. Saaren rannoilla kasvaa kookospalmuja. \xc3\x96ljypalmuja kasvatetaan ruoanlaitossa tarvittavan palmu\xc3\xb6ljyn vuoksi. Muita saaren puita ovat esimerkiksi leip\xc3\xa4puu ja mantelipuu. Plantaaseille kasvaa banaaneja ja sokeriruokoa. Plantaaseille on tuotu my\xc3\xb6s alkuper\xc3\xa4iseen lajistoon kuulumaton nopeakasvuinen liekkipuu. Liekkipuu suojaa plantaaseilla kasvatettavia kaakao- ja kahvipensaita._NEWLINE_Pr\xc3\xadncipen etel\xc3\xa4inen kolmannes on yksi S\xc3\xa3o Tom\xc3\xa9 ja Pr\xc3\xadncipen valtion viidest\xc3\xa4 kansainv\xc3\xa4lisesti t\xc3\xa4rke\xc3\xa4st\xc3\xa4 lintualueesta (IBA). Alueen koko on 50\xc2\xa0km\xc2\xb2, ja se k\xc3\xa4sitt\xc3\xa4\xc3\xa4 enimm\xc3\xa4kseen ainavihantaa alankomets\xc3\xa4\xc3\xa4 merenpinnan tasolta Pico de Pr\xc3\xadncipen huipulle saakka. Saarella on viisi kotoper\xc3\xa4ist\xc3\xa4 lintulajia, jotka ovat principenmedest\xc3\xa4j\xc3\xa4, principenkutoja, principentimali, principenloistokottarainen ja principenrilli. Kotoper\xc3\xa4isi\xc3\xa4 alalajeja ovat valkovatsakalastajan alalaji Alcedo leucogaster nais, sieppodrongon alalaji Dicrurus adsimilis modestus ja oliivi-iibiksen alalaji Bostrychia olivacea rothschildi, joka on luultavasti koko S\xc3\xa3o Tom\xc3\xa9n ja Pr\xc3\xadncipen harvinaisin lintulaji. Muita saaren lintulajeja ovat esimerkiksi guineanrilli ja guineanlahdenrastas. Pr\xc3\xadncipen lounaisosan merilintuyhdyskunnat lukeutuvat Guineanlahden suurimpiin. Nelj\xc3\xa4 lepakkolajia ja Crocidura poensis -p\xc3\xa4\xc3\xa4st\xc3\xa4isen alalaji ovat Pr\xc3\xadncipen alkuper\xc3\xa4isi\xc3\xa4 nis\xc3\xa4k\xc3\xa4slajeja. Loput nis\xc3\xa4kk\xc3\xa4\xc3\xa4t, kuten monamarakatit ja villiintyneet kissat ovat muualta tuotuja. Leptopelis palmatus ja Phrynobatrachus dispar ovat Pr\xc3\xadncipen kotoper\xc3\xa4isi\xc3\xa4 sammakkolajeja. Lis\xc3\xa4ksi saarella tavataan Nesionixalus molleri -sammakoita. Pr\xc3\xadncipen lajistoon kuuluu kahdeksan matelijalajia, joista skinkkien heimoon kuuluva Feylinia polylepis ja Typhlops elegans -k\xc3\xa4\xc3\xa4rme ovat kotoper\xc3\xa4isi\xc3\xa4. Muita matelijalajeja ovat skinkkien heimoon kuuluva Mabuya maculilabris, gekkojen heimoon kuuluvat Lygodactylus thomensis ja Hemidactylus greefii sek\xc3\xa4 k\xc3\xa4\xc3\xa4rmeet Rhinotyphlops newtonii ja Rhinotyphlops feae. Pr\xc3\xadncipe\xc3\xa4 ymp\xc3\xa4r\xc3\xb6iv\xc3\xa4t merialueet ovat hyv\xc3\xa4ss\xc3\xa4 kunnossa, sill\xc3\xa4 saarella ei ole juurikaan teollisuutta. Merialueella tavataan esimerkiksi merikilpikonnia, miekkakaloja, marliineja ja purjekaloja. Pr\xc3\xadncipen vesiss\xc3\xa4, kuten rantojen l\xc3\xa4heisiss\xc3\xa4 seisovissa vesiss\xc3\xa4 ja Santo Ant\xc3\xb3niossa mereen laskevassa Papagaiojoessa, el\xc3\xa4\xc3\xa4 liejury\xc3\xb6mij\xc3\xb6it\xc3\xa4.\n_START_SECTION_\nSiirtomaa-aika\n_START_PARAGRAPH_\nPortugalilainen retkikunta Jo\xc3\xa3o de Santar\xc3\xa9min ja P\xc3\xaaro Escobarin johdolla l\xc3\xb6ysi saaren 17. tammikuuta 1471. He kutsuivat saarta l\xc3\xb6yt\xc3\xb6p\xc3\xa4iv\xc3\xa4n\xc3\xa4 vietett\xc3\xa4v\xc3\xa4n pyhimyksen, Antonios Suuren, juhlap\xc3\xa4iv\xc3\xa4n kunniaksi nimell\xc3\xa4 Santo Ant\xc3\xa3o. Viime aikoina on k\xc3\xa4yty keskustelua siit\xc3\xa4, oliko Pr\xc3\xadncipell\xc3\xa4 ja S\xc3\xa3o Tom\xc3\xa9lla asutusta jo ennen portugalilaisten saapumista. Afrikan l\xc3\xa4nsirannikon l\xc3\xa4heisyyden takia saarille olisi voinut saapua mantereelta veneill\xc3\xa4. Varhaisista asukkaista ei ole kuitenkaan arkeologisia todisteita, joten nykyk\xc3\xa4sityksen mukaan portugalilaiset asuttivat Pr\xc3\xadncipen. Ensimm\xc3\xa4iset asukkaat olivat portugalilaisia rangaistusvankeja ja portugalilaisten tuomia orjia. He asettuivat saarelle vuonna 1500. Saaresta tuli Portugalin kruununsiirtomaa (port. donataria) vuonna 1502. Samalla Ant\xc3\xb3nio Carneirosta tuli Pr\xc3\xadncipen maaherra ja saari sai prinssi\xc3\xa4 tarkoittavan nimen Pr\xc3\xadncipe kunnianosoituksena Portugalin kruununprinssille Juhanalle, josta my\xc3\xb6hemmin tuli kuningas. Sokeriruo\xe2\x80\x99on viljely alkoi 1400-luvun lopulla; 1500-luvun ajan saarelta vietiin sokeriruo\xe2\x80\x99on lis\xc3\xa4ksi pippuria ja puuta. Pr\xc3\xadncipest\xc3\xa4 ja S\xc3\xa3o Tom\xc3\xa9sta kehittyi t\xc3\xa4rke\xc3\xa4 kaupank\xc3\xa4yntikeskus, ja saarten kautta kuljetettiin orjia Afrikasta Atlantin yli._NEWLINE_Pr\xc3\xadncipen ja S\xc3\xa3o Tom\xc3\xa9n siirtokunnat alkoivat heikenty\xc3\xa4 1500- ja 1600-luvun taitteessa, koska merirosvot tekiv\xc3\xa4t hy\xc3\xb6kk\xc3\xa4yksi\xc3\xa4 saarille. Hollantilaiset miehittiv\xc3\xa4t Pr\xc3\xadncipen saaren 9. elokuuta ja 26. marraskuuta 1598 v\xc3\xa4liseksi ajaksi, jonka j\xc3\xa4lkeen portugalilaiset palasivat valtaan. Hollantilaiset tuhosivat S\xc3\xa3o Tom\xc3\xa9n kaupungin vuonna 1599. T\xc3\xa4st\xc3\xa4 tuhosta katsotaan alkaneen kaksi vuosisataa kest\xc3\xa4nyt rappiokausi, jonka aikana ihmiset el\xc3\xa4ttiv\xc3\xa4t itsens\xc3\xa4 kasvattamalla sitrushedelmi\xc3\xa4, vihanneksia, jamssia, maniokkia ja maissia. Lis\xc3\xa4ksi sokeriruo\xe2\x80\x99osta valmistettiin viinaa. Hollanti hy\xc3\xb6kk\xc3\xa4si uudelleen S\xc3\xa3o Tom\xc3\xa9n saarelle ja aiheutti j\xc3\xa4lleen tuhoa. Ranska hy\xc3\xb6kk\xc3\xa4si S\xc3\xa3o Tom\xc3\xa9lle 1700-luvun alussa. Pr\xc3\xadncipelle Ranska hy\xc3\xb6kk\xc3\xa4si vuonna 1702. Vuonna 1502 valtaan tullut Carneiron perhe hallitsi saarta vuoteen 1753 saakka, jolloin Portugalin kruunu takavarikoi saaren haltuunsa ja muodosti siit\xc3\xa4 ja S\xc3\xa3o Tom\xc3\xa9n saaresta S\xc3\xa3o Tom\xc3\xa9 ja Pr\xc3\xadncipen siirtomaan. Samana vuonna S\xc3\xa3o Tom\xc3\xa9n jatkuvasta ep\xc3\xa4vakaudesta ja ongelmista johtuen S\xc3\xa3o Tom\xc3\xa9 ja Pr\xc3\xadncipen siirtomaan p\xc3\xa4\xc3\xa4kaupunki muutettiin S\xc3\xa3o Tom\xc3\xa9n kaupungista Pr\xc3\xadncipen Santo Ant\xc3\xb3nioon. Takaisin S\xc3\xa3o Tom\xc3\xa9hen p\xc3\xa4\xc3\xa4kaupunki muutettiin vuonna 1852._NEWLINE_Brasilialainen kapteeni Jo\xc3\xa3o Baptista da Silva toi Brasiliasta kahvipensaan saarelle vuonna 1787. Sama kapteeni toi my\xc3\xb6s kaakaon vuonna 1820 Amazonjoen alajuoksulta Pr\xc3\xadncipen Simal\xc3\xb3n plantaasille. N\xc3\xa4in Pr\xc3\xadncipest\xc3\xa4 tuli ensimm\xc3\xa4inen alue Afrikassa, jossa oli kaakaonviljely\xc3\xa4. My\xc3\xb6hemmin sek\xc3\xa4 kahvin- ett\xc3\xa4 kaakaonviljely levisiv\xc3\xa4t my\xc3\xb6s suuremmalle S\xc3\xa3o Tom\xc3\xa9lle. N\xc3\xa4iden rahakasvien tuonti saarille aiheutti uuden portugalilaisten kolonisaatioaallon alueelle. Portugalin kuninkaalla oli kuitenkin vaikeuksia l\xc3\xb6yt\xc3\xa4\xc3\xa4 halukkaita muuttajia kaukana sijaitseville saarille. Kahvi- ja kaakaoplantaasit tarvitsivat suuret m\xc3\xa4\xc3\xa4r\xc3\xa4t ty\xc3\xb6ntekij\xc3\xb6it\xc3\xa4, joten ty\xc3\xb6v\xc3\xa4est\xc3\xb6\xc3\xa4 hankittiin Afrikan mantereelta. Orjuus Pr\xc3\xadncipell\xc3\xa4 ja S\xc3\xa3o Tom\xc3\xa9lla loppui vuonna 1875, jonka j\xc3\xa4lkeen saarille hankittiin kymmeni\xc3\xa4tuhansia sopimusty\xc3\xb6ntekij\xc3\xb6it\xc3\xa4 (port. servi\xc3\xa7ais) aluksi Angolasta ja my\xc3\xb6hemmin my\xc3\xb6s Mosambikista ja Kap Verdelt\xc3\xa4. Ty\xc3\xb6t\xc3\xa4 tehtiin monesti orjuutta muistuttavissa oloissa. Lukutaidottomille sopimusty\xc3\xb6l\xc3\xa4isille oli sopimuksessa luvattu paluumatka muutaman vuoden kovan ty\xc3\xb6n j\xc3\xa4lkeen, mutta ne eiv\xc3\xa4t toteutuneet. Plantaasien ty\xc3\xb6voimaongelma johti protesteihin, jotka johtivat S\xc3\xa3o Tom\xc3\xa9lla 3. helmikuuta 1953 tapahtuneeseen Batep\xc3\xa1n veril\xc3\xb6ylyyn. Veril\xc3\xb6ylyn seurauksena useita tunnettuja s\xc3\xa3otom\xc3\xa9laisia ja heit\xc3\xa4 tukevia valkoisia plantaasinomistajia karkotettiin Pr\xc3\xadncipelle. My\xc3\xb6hemminkin siirtomaahallinto k\xc3\xa4ytti saarta ongelmia aiheuttaneiden ihmisten karkotuspaikkana._NEWLINE_Brittil\xc3\xa4inen astrofyysikko Arthur Eddington johti 29. toukokuuta 1919 tapahtuneen auringonpimennyksen aikana retkikuntaa Pr\xc3\xadncipen saarella. Retkikunta havaitsi auringonpimennyksen aikana Auringon l\xc3\xa4hell\xc3\xa4 valon taipumista Albert Einsteinin luoman yleisen suhteellisuusteorian mukaisesti.\n_START_SECTION_\nOsana itsen\xc3\xa4ist\xc3\xa4 S\xc3\xa3o Tom\xc3\xa9 ja Pr\xc3\xadncipe\xc3\xa4\n_START_PARAGRAPH_\nPr\xc3\xadncipen saaresta tuli osa S\xc3\xa3o Tom\xc3\xa9 ja Pr\xc3\xadncipen valtiota sen itsen\xc3\xa4istytty\xc3\xa4 Portugalista vuonna 1975. Pr\xc3\xadncipell\xc3\xa4 puhkesi n\xc3\xa4lk\xc3\xa4mellakoita vuonna 1981, kun elintarvikkeita kuljettanut laiva ei ollut k\xc3\xa4ynyt saarella kuukausiin. S\xc3\xa3o Tom\xc3\xa9 ja Pr\xc3\xadncipen hallitus nujersi mellakat, mik\xc3\xa4 lietsoi saarella separatistisia vaatimuksia. Mellakoinnin seurauksena mielivaltaisesti valittuja ihmisi\xc3\xa4 pidettiin kuukausien ajan vankeudessa. Pr\xc3\xadncipelle my\xc3\xb6nnettiin itsehallinto vuonna 1995. Pr\xc3\xadncipen lounaisosan Ba\xc3\xada das Agulhasin lahdelle on tarkoitus perustaa syv\xc3\xa4satama ja vapaakauppa-alue (zona franca). Pr\xc3\xadncipen asukkaat toivovat saavansa osuutensa t\xc3\xa4m\xc3\xa4n verovapaan alueen tuotosta. My\xc3\xb6s ty\xc3\xb6paikkoja ja s\xc3\xa4hk\xc3\xb6\xc3\xa4 toivotaan.\n_START_SECTION_\nHallinto ja talous\n_START_PARAGRAPH_\nPr\xc3\xadncipen saari muodostaa yhden provinssin ja piirikunnan. Saarella on ollut vuodesta 1995 l\xc3\xa4htien autonominen asema, mink\xc3\xa4 ansiosta siell\xc3\xa4 on my\xc3\xb6s oma viiden vuoden v\xc3\xa4lein vaaleilla valittava alueellinen parlamentti ja paikallishallitus. Paikallishallituksen ja siten my\xc3\xb6s koko Pr\xc3\xadncipen johdossa on vuodesta 2006 l\xc3\xa4htien ollut Jos\xc3\xa9 Cassandra. S\xc3\xa3o Tom\xc3\xa9 ja Pr\xc3\xadncipen perustuslaki suojelee Pr\xc3\xadncipen omaa hallitusta._NEWLINE_Kaakaota ja kahvia on viljelty saarella kauemman kuin S\xc3\xa3o Tom\xc3\xa9lla. Kaakao on edelleen koko valtion merkitt\xc3\xa4vin maataloustuote, jota vied\xc3\xa4\xc3\xa4n ulkomaille. Pr\xc3\xadncipell\xc3\xa4 viljely on keskittynyt tasaisempaan pohjoisosaan, sill\xc3\xa4 siell\xc3\xa4 sataa v\xc3\xa4hemm\xc3\xa4n kuin etel\xc3\xa4osissa. Kaakaon ja kahvin lis\xc3\xa4ksi pohjoisosassa kasvatetaan ananaksia, leip\xc3\xa4puita, banaaneja ja kookosp\xc3\xa4hkin\xc3\xb6it\xc3\xa4. Suurin osa perheist\xc3\xa4 harjoittaa kotitarveviljely\xc3\xa4, jonka tuotteita myyd\xc3\xa4\xc3\xa4n toreilla. Pr\xc3\xadncipen matkailuelinkeino on hyvin kehittym\xc3\xa4t\xc3\xb6nt\xc3\xa4, mutta saaren pohjoisosassa Ilh\xc3\xa9u Bombom -saaren tuntumassa on lomakeskus. Pohjoisosassa sijaitsee my\xc3\xb6s Praia das Bananas, joka on yksi koko valtion tunnetuimmista hiekkarannoista. Pr\xc3\xadncipell\xc3\xa4 ei ole juurikaan teollisuutta. Kaikki kulutustavarat ja rakennusmateriaalit joudutaan tuomaan saarelle, mink\xc3\xa4 vuoksi ne ovat kalliimpia kuin S\xc3\xa3o Tom\xc3\xa9lla. Pr\xc3\xadncipen Ba\xc3\xada das Agulhasin lahdelle on suunniteltu syv\xc3\xa4satamaa ja vapaakauppa-aluetta. Saaren pohjoispuolelta on l\xc3\xb6ytynyt \xc3\xb6ljy\xc3\xa4.\n_START_SECTION_\nLiikenne\n_START_PARAGRAPH_\nPr\xc3\xadncipell\xc3\xa4 on pieni lentoasema, jossa on yksi asfalttip\xc3\xa4\xc3\xa4llysteinen kiitotie. Lentoasemalta on lentoja S\xc3\xa3o Tom\xc3\xa9n saarelle ja lentoaika saarten v\xc3\xa4lill\xc3\xa4 on noin 40 minuuttia. Toisinaan Pr\xc3\xadncipelle on mahdotonta laskeutua saaren yll\xc3\xa4 leijailevan sumun vuoksi. Useimmilla paikallisilla ei kuitenkaan ole varaa lentolippuihin, joten p\xc3\xa4\xc3\xa4osin paikalliset kulkevat Pr\xc3\xadncipen ja S\xc3\xa3o Tom\xc3\xa9n v\xc3\xa4lill\xc3\xa4 rahtilaivoilla. Matka-aika saarten v\xc3\xa4lill\xc3\xa4 on noin kymmenen tuntia._NEWLINE_Pr\xc3\xadncipell\xc3\xa4 on vain muutamia kilometrej\xc3\xa4 p\xc3\xa4\xc3\xa4llystetty\xc3\xa4 tiet\xc3\xa4 ja ne johtavat p\xc3\xa4\xc3\xa4kaupungista Santo Ant\xc3\xb3niosta etel\xc3\xa4n Santo Cristoon, l\xc3\xa4nnen Porto Realiin sek\xc3\xa4 lentoasemalle. Saarella oli vuoden 2008 tiedon mukaan kaksi taksia sek\xc3\xa4 valtion linja-autoja. Linja-autot liikenn\xc3\xb6iv\xc3\xa4t Santo Ant\xc3\xb3niosta lentoasemalle, Sundyyn, Abadeen, Santo Cristoon, Porto Realiin, Nova Estrelaan, Paci\xc3\xaanciaan, S\xc3\xa3o Joaquimiin ja Pic\xc3\xa3oon. Lis\xc3\xa4ksi Pr\xc3\xadncipell\xc3\xa4 on mahdollista vuokrata polkupy\xc3\xb6ri\xc3\xa4, moottoripy\xc3\xb6ri\xc3\xa4 ja autoja.\n_START_SECTION_\nKoulutus ja terveydenhuolto\n_START_PARAGRAPH_\nPr\xc3\xadncipel\xc3\xa4isten koulutusaste on S\xc3\xa3o Tom\xc3\xa9lla asuvia alhaisempi, sill\xc3\xa4 opetus saarella p\xc3\xa4\xc3\xa4ttyy yhdeks\xc3\xa4nteen luokkaan. Pr\xc3\xadncipel\xc3\xa4isist\xc3\xa4 vain 80 prosenttia aloittaa koulunk\xc3\xa4ynnin. Heist\xc3\xa4 yli 25 prosenttia tippuu nelj\xc3\xa4nteen luokkaan menness\xc3\xa4 pois. Lis\xc3\xa4ksi 20 prosenttia j\xc3\xa4\xc3\xa4 kokonaan koulutuksen ulkopuolelle. Syit\xc3\xa4 koulutuksen v\xc3\xa4hyyteen ovat esimerkiksi oppikirjojen ja koulupuvun kalleus sek\xc3\xa4 se, ett\xc3\xa4 lapset ty\xc3\xb6skentelev\xc3\xa4t plantaaseilla. Koulupoissaolot ovat ongelma. Vuoden 2011 v\xc3\xa4est\xc3\xb6nlaskennassa kuusi vuotta t\xc3\xa4ytt\xc3\xa4neist\xc3\xa4 pr\xc3\xadncipel\xc3\xa4isist\xc3\xa4 5\xc2\xa0232 osasi sek\xc3\xa4 lukea ett\xc3\xa4 kirjoittaa, 21 osasi vain lukea ja 693 oli luku- ja kirjoitustaidottomia._NEWLINE_Riski sairastua malariaan on Pr\xc3\xadncipell\xc3\xa4 hyvin pieni, vaikka vuonna 2006 valmistuneessa taiwanilaistutkimuksessa l\xc3\xb6ydettiinkin tuhansien tutkittujen ihmisten joukosta muutamia kymmeni\xc3\xa4 tapauksia. Huomattavasta v\xc3\xa4hentymisest\xc3\xa4 huolimatta malaria on kuitenkin alle viisivuotiaiden lasten suurin kuolinsyy. P\xc3\xa4\xc3\xa4kaupungissa Santo Ant\xc3\xb3niossa on sairaala, terveyskeskus ja apteekki.\n_START_SECTION_\nKulttuuri\n_START_PARAGRAPH_\nSuurin osa pr\xc3\xadncipel\xc3\xa4isist\xc3\xa4 on uskonnoltaan kristittyj\xc3\xa4. Saarella, kuten koko valtiossa, portugalin kielt\xc3\xa4 k\xc3\xa4ytet\xc3\xa4\xc3\xa4n koululaitoksessa, hallinnossa ja arkiel\xc3\xa4m\xc3\xa4ss\xc3\xa4kin. Portugalin pohjalta on muodostunut lung\xe2\x80\x99\xc3\xadye-niminen kreolikieli, jota ei kuitenkaan kirjoitetun muodon puuttuessa k\xc3\xa4ytet\xc3\xa4 opetuksessa tai hallinnossa. Kielell\xc3\xa4 ei my\xc3\xb6sk\xc3\xa4\xc3\xa4n ole virallista asemaa. Kielell\xc3\xa4 on muutamia satoja puhujia Pr\xc3\xadncipell\xc3\xa4. Saarella on toiminut vuodesta 1999 l\xc3\xa4htien radioasema._NEWLINE_Pr\xc3\xadncipell\xc3\xa4 on saaren erist\xc3\xa4ytyneisyydest\xc3\xa4 ja k\xc3\xb6yhyydest\xc3\xa4 huolimatta kehittynyt sille ominaisia perinteit\xc3\xa4. Useat Portugalista siirtomaa-aikana tulleet siirtolaiset olivat kotoisin Pohjois-Portugalin Minhon maakunnasta, joten saaren kulttuurin ilmentymill\xc3\xa4, kuten hitaassa dexa-tanssissa on havaittavissa kulttuurinen yhteys Minhoon. Nuorena kuollut kapverdel\xc3\xa4istaustainen Camilo Domingos lauloi Kap Verden kreolikielell\xc3\xa4 suosittuja kizomba-lauluja, ja h\xc3\xa4nelle on nykyisin omistettu muistolaatta Santo Ant\xc3\xb3niossa. Suosittu Gilberto Gil Umbelina laulaa saaren omalla lung\xe2\x80\x99\xc3\xadye-kielell\xc3\xa4. Saarelta on kotoisin my\xc3\xb6s nyttemmin jo lopettanut Ilha Verde -yhtye. S\xc3\xa3o Joaquimin plantaasilta on kotoisin bulau\xc3\xa9-musiikkia soittava ly\xc3\xb6m\xc3\xa4soitinyhtye. Bulau\xc3\xa9 on angolalaista alkuper\xc3\xa4\xc3\xa4. Kapverdel\xc3\xa4ist\xc3\xa4 alkuper\xc3\xa4\xc3\xa4 edustaa puolestaan puita-tanssi, joka on s\xc3\xa4ilynyt parhaiten Sundyn plantaasilta kotoisin olevan ryhm\xc3\xa4n ansiosta. Pr\xc3\xadncipel\xc3\xa4inen Prot\xc3\xa1sio Dias Xavier Pina (1960\xe2\x80\x931999) oli tunnettu naiiveista sein\xc3\xa4maalauksistaan, jotka kuvaavat Pr\xc3\xadncipen ja S\xc3\xa3o Tom\xc3\xa9n maisemia sek\xc3\xa4 perinteisi\xc3\xa4 tansseja. H\xc3\xa4nen maalauksiaan on esill\xc3\xa4 eri puolilla S\xc3\xa3o Tom\xc3\xa9n saarta, kuten lentoasemalla. Tunnettuja pr\xc3\xadncipel\xc3\xa4isi\xc3\xa4 runoilijoita ovat sotaisia runoja kirjoittanut aktivisti ja entinen kansanedustaja Marcelo da Veiga (1892\xe2\x80\x931976) sek\xc3\xa4 plantaasien kurjia oloja ja Portugalin siirtomaahallinnon sortoa runoissaan kuvannut Manuela Margarido (1925\xe2\x80\x932007)._NEWLINE_Pr\xc3\xadncipell\xc3\xa4 vietet\xc3\xa4\xc3\xa4n vuoden aikana erilaisia kansanjuhlia (port. festas populares) ja pyhimysten juhlia (port. dias santos). Juhlista t\xc3\xa4rkein on Pyh\xc3\xa4n Laurentiuksen kunniaksi vietett\xc3\xa4v\xc3\xa4 Auto de Floripes tai S\xc3\xa3o Louren\xc3\xa7o -niminen juhla elokuun puoliv\xc3\xa4liss\xc3\xa4. Se saapui saarelle 1700- tai 1800-luvulla. Auto de Floripes on dramaattinen katuteatteriesitys, joka j\xc3\xa4rjestet\xc3\xa4\xc3\xa4n p\xc3\xa4\xc3\xa4kaupungissa Santo Ant\xc3\xb3niossa 15. elokuuta sek\xc3\xa4 uudelleen seuraavana sunnuntaina. Auto de Floripes pohjautuu Kaarle Suuren el\xc3\xa4m\xc3\xa4\xc3\xa4n, ja sen keski\xc3\xb6ss\xc3\xa4 on kristittyjen ja maurien v\xc3\xa4linen taistelu. Floripes on nuori mauriprinsessa, joka on rakastunut Kaarle Suuren armeijassa taistelevaan Guy Burgundilaiseen (port. Gui de Borgonha). Auto de Floripes -juhlan p\xc3\xa4\xc3\xa4tapahtumat tapahtuvat puolenp\xc3\xa4iv\xc3\xa4n tienoilla kaupungin p\xc3\xa4\xc3\xa4aukiolla, kun kristittyjen sotilaat kohtaavat mauriarmeijan. Iltap\xc3\xa4iv\xc3\xa4n kuluessa sotilaat ottavat yhteen miekoin. Maurien joukkoja komentaa amiraali Bal\xc3\xa3o ja kristittyjen armeijaa puolestaan Oliveiros-niminen mies. Kristittyjen j\xc3\xa4\xc3\xa4ty\xc3\xa4 alakynteen taistelukent\xc3\xa4ll\xc3\xa4, Floripes-prinsessan veli ja samalla my\xc3\xb6s amiraali Bal\xc3\xa3on Ferrabras-poika haavoittaa taistelussa prinsessan rakastettua Guy Burgundilaista. Guy Burgundilainen joutuu t\xc3\xa4m\xc3\xa4n j\xc3\xa4lkeen maurien vangiksi. Floripes pelastaa Guyn ja samalla muut kristityt sotilaat teloitukselta k\xc3\xa4\xc3\xa4ntyess\xc3\xa4\xc3\xa4n is\xc3\xa4\xc3\xa4ns\xc3\xa4 vastaan k\xc3\xa4\xc3\xa4ntym\xc3\xa4ll\xc3\xa4 kristinuskoon ja menem\xc3\xa4ll\xc3\xa4 naimisiin Guyn kanssa kristillisin menoin. Auto de Floripes -juhla p\xc3\xa4\xc3\xa4ttyy noin kello kahdeksan aikoihin illalla, kun nyt puolestaan vangiksi otettu amiraali Bal\xc3\xa3o pakotetaan k\xc3\xa4\xc3\xa4ntym\xc3\xa4\xc3\xa4n kristityksi. Miespuoliset n\xc3\xa4yttelij\xc3\xa4t ovat kaikissa paitsi prinsessan roolissa. Prinsessan roolissa on nuori tytt\xc3\xb6, jonka t\xc3\xa4ytyy olla neitsyt._NEWLINE_Pyh\xc3\xa4\xc3\xa4 Antonius Padovalaista juhlitaan 29. tai 30. toukokuuta. Elokuun puoliv\xc3\xa4liss\xc3\xa4 ja lopussa vietet\xc3\xa4\xc3\xa4n Nossa Senhora da Gra\xc3\xa7an juhlaa, jossa esitet\xc3\xa4\xc3\xa4n dexa-tanssia. Nossa Senhora da Concei\xc3\xa7ao -juhlaa vietet\xc3\xa4\xc3\xa4n 8. joulukuuta. Vuoden viimeisen p\xc3\xa4iv\xc3\xa4n iltana Pr\xc3\xadncipell\xc3\xa4 j\xc3\xa4rjestet\xc3\xa4\xc3\xa4n Vindes Menino -kulkue. Kulkue satirisoi kaikki kuluneen vuoden aikana tapahtunet pienet skandaalit._NEWLINE_Pr\xc3\xadncipell\xc3\xa4 pelataan omaa jalkapalloliigaa (port. Liga Insular do Pr\xc3\xadncipe), jonka voittaja p\xc3\xa4\xc3\xa4see pelaamaan S\xc3\xa3o Tom\xc3\xa9n jalkapalloliigan mestaria vastaan S\xc3\xa3o Tom\xc3\xa9 ja Pr\xc3\xadncipen mestaruudesta. Pr\xc3\xadncipel\xc3\xa4isi\xc3\xa4 toiminnassa olevia jalkapalloseuroja ovat GD Os Oper\xc3\xa1rios, GD Sundy, FC Porto Real, 1\xc2\xba de Maio, UDAPB ja Sporting do Pr\xc3\xadncipe.'